
Fellingstillatelse på gaupe og jerv i deler av Sørfold og Steigen

Fylkesmannen viser til deres søknad om fellingstillatelse på jerv og gaupe av 05.07.2004, mottatt her å telefaks 06.07.2004, fellingstillatelse på gaupe av 06.07.2004, oppheving av vedtaket av 07.07.2004,  telefonsamtale 06.07.2004, søknad om fellingstillatelse på jerv og gaupe av 27.07.2004 og telefonsamtale 27.07.2004.

Vedtak

Fylkesmannen i Nordland gir med dette fellingstillatelse på én gaupe og én jerv i Korken-området i tidsrommet fra og med 28. juli 2004 til og med 10. august 2004.  

Dette vedtaket ble gitt muntlig 28.07.2004.

Søknaden

Det ble søkt om fellingstillatelse på jerv og gaupe den 05.07.2004.  Fellingstillatelse på gaupe ble gitt  06.07.2004.  Vedtaket ble opphevet 07.07.2004 da beitelaget heller ønsket midler til ekstraordinært tilsyn. I telefonsamtale 27.07.2004 med Asbjørn Ørnes ble det igjen søkt om fellingstillatelse på jerv og gaupe med bakgrunn i funn av 4 lam tatt av jerv og 4 lam tatt av gaupe. I telefonsamtale med rovviltkontakt Finn Westermann 27.07.2004 blir det opplyst at det var mye ravn og ørn i beiteområdet den 26.07.2004.  Westermann var i område i forbindelse med kadaverdokumentasjon.  

Grunnlaget for avgjørelsene

Vedtaket er fattet i medhold av Lov om viltet av 29.05.81 og Forskrift av 30.06.2000 om forvaltning av bjørn, jerv, ulv og gaupe. Fylkesmannen kan med hjemmel i § 3 i forvaltningsforskriften gi fellingstillatelse på gaupe. Direktoratet for naturforvaltning har i brev av 03.06.2004 gitt Fylkesmannen i Nordland myndighet til å forvalte betinget fellingstillatelse på 2 jerv innen en gitt tidsramme og under gitte vilkår. 

Fellingstillatelse gis for å forhindre at rovvilt gjør skade på bufe og tamrein, og skal være rettet mot mest mulig bestemte individer. Avgjørelsen skal bygge på en helhetsvurdering av skadenes betydning i forhold til behovet for vern av rovviltet. Ved avgjørelsen skal det særlig tas hensyn til: 

· Størrelse og sammensetning av vedkommende rovviltbestand

· Områdets betydning som beitemark

· Skadenes omfang og utvikling

· Potensialet for fremtidige skader

Bakgrunn og begrunnelse

Følgende forhold er vektlagt ved fellingstillatelsen:

Størrelse og sammensetning av gaupe- og jervbestanden

I følge Statens naturoppsyn (SNO) er det pr i dag registrert 8 sikre/sannsynlige ynglinger av jerv i Nordland i 2004. Endelig sluttvurdering vil foreligge fra Norsk institutt for naturforskning (NINA) 1. oktober. Totalt var det registrert en avgang på 9 jerv i fylket i jaktåret 2002/2003. I inneværende jaktår er det så langt registrert en avgang av 3 jerv. Under lisensjakta ble det felt 1 jerv i Sørfold kommune. Sesongen 2003/04 har SNO registrert 3 familiegrupper av gaupe i fylket. Endelig rapport kommer fra NINA senere i sommer.  Under årets kvotejakt ble det felt 5 gauper, hvorav én på Styrkesneshalvøya.

I følge sentrale retningslinjer skal jerven forvaltes slik at en blant annet sikrer en sammenhengende utbredelse på Nordkalotten. Av de 8 registrerte ynglingene er ingen registrert i nordregionen hvor Sørfold inngår. De tre foregående sesongene er det registrert hhv 5, 3 og 3 ynglinger av jerv i regionen. Bestandsmålet for jerv i denne regionen er således oppfylt iht Fylkesmannens forvaltningsplan. Vi har nemlig satt som mål at det ikke skal være registrert færre enn 3 ynglinger av jerv i nordregionen i det av de fire siste årene med flest registerte ynglinger (evt trender i bestandsutviklingen skal også tillegges vekt). Tilsvarende minimumsmål for gaupe er 3 familiegrupper i nordfylket. I 2003 ble det registrert 3 familiegrupper i regionen. Før jakta i 2004 var det registrert 3 familiegrupper totalt i fylket, hvorav én var i nordfylket. Gaupebestanden har blitt vesentlig redusert i fylket de siste årene. 

Områdets betydning som beitemark

Det var 5 saubrukere i området med drøyt 700 sau og lam som søkte erstatning i fjor. I tillegg ligger området innenfor Habmer reinbeitedistrikt. Vi anser dette som et viktig beiteområde.

Skadenes omfang og utvikling

SNO har registrert 2 rein tatt av gaupe i juni, hvor den siste ble tatt 24. juni. I tillegg er det registrert 4 lam tatt av gaupe i siste halvdel av juni/begynnelsen av juli. Det er registrert 4 lam tatt av jerv. I søknaden blir det anslått at 20 – 30 % av lammene er tapt pr i dag. Asbjørn Ørnes opplyser dessuten at det mangler mange lam der sauen beiter i skogområdet, noe han mener skyldes gaupa. I fjor antok saueeierne at nesten hele rovvilttapet skyldtes gaupe. 34 lam (7% av det som ble sluppet) ble erstattet. Disse ble erstattet som tatt av gaupe eller uspesifisert freda rovvilt. I mars søkte beitelaget og reinbeitedistriktet om fellingstillatelse på gaupe. Denne ble avslått, bl a ut fra at det ikke forelå noen akutt tapssituasjon.  

Forebyggende tiltak 

Beitelaget har nettopp søkt og fått tildelt midler til ekstraordinært tilsyn. Dette tilsynet er gjennomført.

Tiltaksområde

Ut fra at det har vært store tap både av sau og rein i området flere år på rad ble området utpekt som tiltaksområde i 2000/01.  Dette var særlig av omsyn til reindrifta, men også av omsyn til saueholdet.  Det har vært arbeidet både med forebyggende tiltak og med tiltak rettet mot rovvilt.  Dette har bidratt til reduserte tap.  Det er et mål å holde tapa nede på et relativt lavt nivå.

Konklusjon

På bakgrunn av en vurdering av rovviltbestandene, områdets betydning som beitemark, skadeomfanget, potensialet for fremtidige skader på rein og sau og historikken i området, finner Fylkesmannen det riktig å gi fellingstillatelse på én gaupe og en jerv. Ved vurderingen av potensialet for framtidige skader har vi både sett på omfanget at registrerte skader i år og tapssituasjonen i området i fjor, både for rein og sau. 

Vilkår

Fellingstillatelsen gis på følgende vilkår:

1. Fellingstillatelsene gjelder fra og med 28. juli til og med 11. august 2004.

2. Tillatt område for felling er vest for E6 mellom Elvkroken og Sildhopen, sør for linja Sildhopen-Stavnesosen-Vinkfjord-Sagfjordbotn, øst for linja Sagfjordbotn-Jordbru-Styrkesnes, og nord for Sørfolda/Leirfjorden fra Styrkesnes til Elvkroken.

3. Fellingslaget består av:

     
Sverre Simonsen (fellingsleder)


Tor Arntzen


Jonny Bergfall


Steinar Lund


Geir Pedersen


Tor R. Storaaker

Kun personer som står på lista og som er innmeldt til Fylkesmannen, muntlig eller skriftlig, kan delta på fellingsforsøket.

Fellingslaget kan justeres underveis av Fylkesmannen i samråd med fellingsleder 

Alle som deltar på fellingslaget må være kjent med dette brevets innhold. Fellingsleder er ansvarlig for å gjøre dette brevet kjent for fellingslaget, samt å kontrollere at deltagerne har avlagt storviltprøve senest i 2003 ved jakt med rifle, og innbetalt jegeravgift for inneværende jaktår. Det bør være et begrenset antall deltagere av gangen, slik at man får et hensiktsmessig fellingsforsøk.  

4. Felling skal straks meldes til Fylkesmannen i Nordland og kommunen. Hos Fylkesmannen kan det på dagtid gis beskjed på telefon 75 53 15 80 og etter arbeidstid på telefon 948 11 746. Fellingsstedet skal kunne påvises. Fylkesmannen ønsker for øvrig å bli holdt løpende orientert om situasjonen underveis i fellingsforsøket.

5. Kortfattet rapport (fellingsinnsats, aktivitet av rovvilt og erfaringer med fellingsforsøket) sendes til Fylkesmannen i Nordland innen 25. august 2004.

6. Det stilles kr 15 000,- til rådighet til dekning av utgifter (ikke lønn). Kortfattet rapport (fellingsinnsats, aktivitet av jerv og gaupe og erfaringer med fellingsforsøket), samt krav om refusjon sendes samlet til Fylkesmannen i Nordland innen 25. august 2004. 

7. Oppnevnte jegere plikter å utøve fellingsforsøket på en human og sikkerhetsmessig forsvarlig måte, jf Viltlovens § 19. Den/de som sårer gaupe eller jerv under forsøk på felling i henhold til tillatelsen, plikter å forvisse seg om at påskutt dyr er truffet og å gjøre det en kan for å få avlivet dette. Fellingsleder eller eventuelt den som skadeskyter gaupe eller jerv skal uten opphold underrette Fylkesmannen, kommunen og nærmeste politimyndighet. Fylkesmannen avgjør hvordan det videre ettersøk skal ledes. Medlemmene i det oppnevnte fellingslaget skal uten godtgjørelse, såfremt annet ikke er avtalt med Fylkesmannen, bistå forvaltnings- eller politimyndighet i det videre ettersøk.

8. Ved felling av gaupe og jerv skal det benyttes våpen og ammunisjon godkjent for storviltjakt, jf Forskrift av 22.03.2002 om utøvelse av jakt og fangst. Haglegevær er også tillatt ved jakt på gaupe og jerv.

9. Gaupe og jerv som blir felt på denne tillatelsen er viltfondets eiendom. Ingen kan derfor på noen måte gjøre seg nytte av felt gaupe eller jerv uten nærmere samtykke fra DN. Uttak av innvoller og flåing av gaupe må ikke skje. Felt gaupe og jerv skal så raskt som mulig bringes til NINA, Tungasletta 2, 7485 Trondheim. Kontaktperson er Frode Holmstrøm. 

10. Gaupeunger  og jervunger er avhengige av mora på denne tida av året. For å redusere mulighetene for å felle hunngaupe eller hunnjerv fra ungene er det derfor ikke tillatt å felle dyr som kommer flere i følge.  

11. Fellingsforsøket stanses ved fellingstillatelsens utløp, eller hvis Fylkesmannen av andre årsaker finner å måtte stoppe fellingsforsøket.

12. Med hensyn til bruk av løs hund under forsøk på felling, må det søkes kommunen om evt. Dispensasjon fra båndtvangsregelen etter hundeloven av 4. juli 2003 nr. 74.

Saksopplysninger

Dette vedtaket blir ikke kunngjort utover Fylkesmannens sider på internett og ved utsendelse til adressatene på kopilista. 

Avgjørelsene kan påklages innen 3 uker etter mottatt brev. Klagen skal angi det vedtak som det klages over, og den eller de endringer som ønskes. Klagen skal sendes til Fylkesmannen i Nordland, Statens hus, 8002 Bodø. 

	   Med hilsen

 Roar Høgsæt (e.f.)

 Fylkesmiljøvernsjef
	Gunn Karstensen

konsulent

	
	


Vedlegg: 

Klageskjema

Kopi u/vedlegg: 

Direktoratet for naturforvaltning, 7485 Trondheim 

Habmer reinbeitedistrikt 

Sørfold kommune

Steigen kommune

Lensmannen i Sørfold

Lensmannen i Steigen
Kontaktutvalget for rovviltsaker i Nordland (etter liste)

Fylkesmannen i Finnmark, Damsvn 1, 9815 Vadsø

Fylkesmannen i Troms, Postboks 6105, 9291 Tromsø

Fylkesmannen i Nord-Trøndelag, Postboks 2534, 7734 Steinkjer

Jervnemnda for Nord-Norge samt Nord-Trøndelag v/leder John Helge Steinnes, 9042 Laksvatn

